[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.6.2005

SEC(2005) 827 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

για τις δαπάνες του ΕΓΤΠΕ-Τμήμα Εγγυήσεων Σύστημα έγκαιρης προειδοποίησης αριθ. 1–5/2005

ΠΙΝΑΚΑΣ ΠΕΡΙΕΧΟΜΕΝΩΝ

1. H διαδικασια του προϋπολογισμου 2005 3

2. Παρατηρησεισ επι της εκτελεσησ του προϋπολογισμου 2005 4

3. συμπερασματα 7

1. H διαδικασια του προϋπολογισμου 2005

Η διαδικασία προϋπολογισμού 2005 για τον τομέα 1, καθώς και τα αντίστοιχα ποσά των σχετικών πιστώσεων σε κάθε στάδιο της διαδικασίας παρουσιάζονται στο παράρτημα 1.

Η Επιτροπή ενέκρινε το προσχέδιο προϋπολογισμού (ΠΣΠ) στις 28 Απριλίου 2004, στο οποίο εγγράφονται πιστώσεις ανάληψης υποχρεώσεων που ανέρχονται σε 50 675,5 εκατομμύρια ευρώ και πιστώσεις πληρωμών που ανέρχονται σε 50 113,9 εκατομμύρια ευρώ για τον τομέα 1. Η διαφορά των 561,6 εκατομμυρίων ευρώ μεταξύ των πιστώσεων ανάληψης υποχρεώσεων και των πιστώσεων πληρωμών οφείλεται στο μεταβατικό μέσο για τα νέα κράτη μέλη, το οποίο εφαρμόζεται μέσω διαχωριζόμενων πιστώσεων, εν αντιθέσει με όλα τα άλλα μέτρα του ΕΓΤΠΕ – Τμήμα Εγγυήσεων. Το ποσό των προβλεπόμενων πιστώσεων που εγγράφεται στο ΠΣΠ για την υποκατηγορία 1α βασίστηκε στην αξιολόγηση των συνθηκών της εσωτερικής και εξωτερικής αγοράς για τα διάφορα σχετικά προϊόντα, καθώς και στις εκτιμώμενες απαιτήσεις για πολλά άλλα σχετικά μέτρα. Το ποσό των προβλεπόμενων πιστώσεων που εγγράφεται στο ΠΣΠ 2005 για την υποκατηγορία 1β ορίστηκε ως το ανώτατο όριο για την εν λόγω υποκατηγορία.

Στις 16 Ιουλίου 2004, το Συμβούλιο Ecofin – Προϋπολογισμός ενέκρινε το σχέδιο προϋπολογισμού (ΣΠ) επιβάλλοντας γραμμική περικοπή ύψους ενός δισεκατομμυρίου ευρώ στις πιστώσεις του ΠΣΠ για όλα τα προϊόντα της υποκατηγορίας 1α (Γεωργία), για τα οποία οι πιστώσεις που είχαν ζητηθεί υπερέβαιναν τα 800,0 εκατομμύρια ευρώ. Αντιθέτως, το Ευρωπαϊκό Κοινοβούλιο, μετά από πρώτη ανάγνωση του ΠΣΠ, μείωσε τις πιστώσεις που ζητούσε η Επιτροπή στο προσχέδιο του προϋπολογισμού περίπου κατά 4,0 εκατομμύρια ευρώ για την ίδια υποκατηγορία.

Τον Οκτώβριο του 2004, η Επιτροπή πρότεινε διορθωτική επιστολή για το ΠΣΠ 2005, ζητώντας πιστώσεις ανάληψης υποχρεώσεων που ανέρχονταν σε 50 451,5 εκατομμύρια ευρώ και πιστώσεις πληρωμών που ανέρχονταν σε 49 889,9 εκατομμύρια ευρώ για τον τομέα 1. Η Επιτροπή, βάσει αξιολόγησης των συνθηκών της εσωτερικής και εξωτερικής αγοράς για τα διάφορα σχετικά προϊόντα, ζήτησε πιστώσεις ανάληψης υποχρεώσεων ύψους 43 289,3 εκατομμυρίων ευρώ για την υποκατηγορία 1α, μειώνοντας έτσι το ζητηθέν ποσό κατά 224,0 εκατομμύρια ευρώ περίπου, εν συγκρίσει με το επίπεδο του ΠΣΠ. Τα ποσά για την υποκατηγορία 1β έμειναν αμετάβλητα και είναι τα ίδια με αυτά με εγγράφονται στο ΠΣΠ 2005.

Στις 26 Νοεμβρίου 2004, το Συμβούλιο Ecofin – Προϋπολογισμός προέβη σε δεύτερη ανάγνωση της διορθωτικής επιστολής για το ΠΣΠ 2005 και, όσον αφορά τις γεωργικές δαπάνες του τομέα 1, διατήρησε το επίπεδο πιστώσεων που είχε αποφασιστεί κατά την πρώτη ανάγνωση τον Ιούλιο του 2004. Ουσιαστικά, το Συμβούλιο αγνόησε τη διορθωτική επιστολή του Οκτωβρίου 2004, στην οποία η Επιτροπή επικαιροποιούσε τις προβλεπόμενες δημοσιονομικές απαιτήσεις προτείνοντας συνολική μείωση 224,0 εκατομμυρίων ευρώ. Στις 16 Δεκεμβρίου 2004 το Ευρωπαϊκό Κοινοβούλιο ενέκρινε τον προϋπολογισμό του 2005.

Οι πιστώσεις ανάληψης υποχρεώσεων του προϋπολογισμού 2005 του ΕΓΤΠΕ- Τμήμα Εγγυήσεων ανέρχονται σε 49 676,0 εκατομμύρια ευρώ και οι πιστώσεις πληρωμών ανέρχονται σε 49 114,4 εκατομμύρια ευρώ για τον τομέα 1. Οι πιστώσεις του προϋπολογισμού είναι ίσες με το επίπεδο που προβλέπεται στο σχέδιο προϋπολογισμού που ενέκρινε το Συμβούλιο μετά από πρώτη ανάγνωση τον Ιούλιο του 2004. Ειδικότερα:

- για την υποκατηγορία 1a : οι πιστώσεις ανάληψης υποχρεώσεων ανέρχονται σε 42 835,0 εκατομμύρια ευρώ και είναι κατώτερες κατά 776,0 εκατομμύρια ευρώ περίπου συγκρινόμενες με το ποσό των πιστώσεων που προτείνεται στη διορθωτική επιστολή του Οκτωβρίου 2004. Οι εν λόγω πιστώσεις αφορούν τις τρεις δραστηριότητες της Επιτροπής που περιλαμβάνονται στην εν λόγω υποκατηγορία, ήτοι τη γεωργία (πεδίο άσκησης πολιτικής 05), την αλιεία (πεδίο άσκησης πολιτικής 11) και την υγεία και προστασία των καταναλωτών (πεδίο άσκησης πολιτικής 17). Το σημαντικό στοιχείο που χαρακτηρίζει τις που πιστώσεις εγγράφονται στον προϋπολογισμό του 2005 είναι ότι αυτές δεν βασίζονται σε καμία επικαιροποιημένη αξιολόγηση ή ανάλυση των συνθηκών της εσωτερικής και εξωτερικής αγοράς για τα διάφορα εμπλεκόμενα προϊόντα, σε αντίθεση με τις ανάγκες σε πιστώσεις που προβλέπονται στη διορθωτική επιστολή του Οκτωβρίου 2004. Συνεπώς, το ποσό των πιστώσεων που διατίθενται στον τομέα των γαλακτοκομικών προϊόντων και στον τομέα της ζάχαρης είναι υψηλότερο από αυτό που ζητήθηκε στο πλαίσιο της τελευταίας επικαιροποίησης των αναγκών και συμπεριλαμβάνεται στη διορθωτική επιστολή. Ταυτόχρονα, το ποσό των πιστώσεων που διατίθενται στον τομέα των σιτηρών και των οπωροκηπευτικών είναι κατώτερο από αυτό που ζητήθηκε στο πλαίσιο της τελευταίας επικαιροποίησης των αναγκών και συμπεριλαμβάνεται στη διορθωτική επιστολή στην οποία ελήφθησαν υπόψη οι δυσμενείς παράγοντες όπως η εξαίρετη συγκομιδή σιτηρών, το πλέον πρόσφατο επίπεδο των τιμών της παγκόσμιας αγοράς, καθώς και η αποδυνάμωση του δολαρίου έναντι του ευρώ·

- για την υποκατηγορία 1β : το ποσό των πιστώσεων που εγγράφονται στον προϋπολογισμό παρέμεινε αμετάβλητο, όπως είχε οριστεί αρχικά στο ανώτατο όριο για την εν λόγω υποκατηγορία.

2. Παρατηρησεισ επι της εκτελεσησ του προϋπολογισμου 2005

Για το διάστημα από 16 Οκτωβρίου 2004 έως 31 Μαρτίου 2005, το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών που προβλέπονται από τον δείκτη, όπως θεσπίστηκε βάσει των διατάξεων του κανονισμού (EΚ) αριθ. 2040/2000 του Συμβουλίου, της 26ης Σεπτεμβρίου 2000, σχετικά με τη δημοσιονομική πειθαρχία[1], εμφαίνεται στο παράρτημα 2. Παρακάτω ακολουθούν σύντομες παρατηρήσεις επί των σημαντικότερων αποκλίσεων μεταξύ του πραγματικού και του αναμενόμενου επιπέδου εκτέλεσης του προϋπολογισμού 2005 στους διάφορους τομείς.

2.1. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνει υπόψη την εξέλιξη της ισοτιμίας δολαρίου/ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και για ορισμένες εσωτερικές ενισχύσεις, όπως η ενίσχυση στο βαμβάκι, το επίπεδο των δαπανών εξαρτάται από την πορεία της ισοτιμίας δολαρίου/ευρώ.

Ο προϋπολογισμός που εγκρίθηκε από την Αρμόδια για τον Προϋπολογισμό Αρχή βασίζεται στις πιστώσεις που ζητήθηκαν στο ΠΣΠ 2005, το οποίο καταρτίστηκε με βάση τη μέση ισοτιμία 1 ευρώ = 1,25 $. Σημειωτέον ότι για το διάστημα από 1ης Αυγούστου 2004 έως 31 Μαρτίου 2005, η μέση ισοτιμία ήταν περίπου 1 ευρώ = 1,28 $, ήτοι περίπου 2% πάνω από την ισοτιμία που χρησιμοποιήθηκε για το ΠΣΠ 2005.

2.2. Υποκατηγορία 1α – Αγοραίοι παράγοντες

2.2.1. Μέτρα της αγοράς για τα σιτηρά

Ενώ τα επίπεδα εφαρμογής και εκτέλεσης συμπίπτουν στο τέλος της εν λόγω περιόδου, η Επιτροπή πιστεύει ότι η συγκεκριμένη κατάσταση είναι προσωρινή. Πράγματι, η υπεραφθονία όσον αφορά τη συγκομιδή σιτηρών κατά τα έτη 2004/05 είχε ως αποτέλεσμα την αύξηση των ποσοτήτων σιτηρών που προορίζονται για δημόσια αποθεματοποίηση. Αυτό οδήγησε την Επιτροπή να ζητήσει συμπληρωματικές πιστώσεις με τη διορθωτική της επιστολή του Οκτωβρίου 2004, οι οποίες ωστόσο δεν χορηγήθηκαν από την Αρμόδια για τον Προϋπολογισμό Αρχή. Αυτή τη στιγμή, ενώ μεγάλες ποσότητες σιτηρών προσφέρθηκαν για δημόσια αποθεματοποίηση, μέρος των εν λόγω ποσοτήτων δεν αποθεματοποιήθηκαν, λόγω προβλημάτων χωρητικότητας στα νέα κράτη μέλη. Επί του παρόντος η κατάσταση αυτή καθιστά δύσκολη την πρόβλεψη των αναγκαίων πιστώσεων για τον εν λόγω τομέα.

2.2.2. Άμεσες πληρωμές για αροτραίες καλλιέργειες

Η Επιτροπή διερευνά επί του παρόντος την υπέρβαση εκτέλεσης των πιστώσεων εν συγκρίσει με το επίπεδο του δείκτη. Σε ορισμένα κράτη μέλη, οι δαπάνες τις οποίες εκτιμά ότι πραγματοποιήθηκαν, βάσει των κοινοποιήσεων των εν λόγω κρατών μελών σχετικά με τους παράγοντες στους οποίους βασίζεται η εφαρμογή του εν λόγω καθεστώτος, δεν αντιστοιχούν στα ποσά που όντως καταβλήθηκαν ή που προβλέπεται να καταβληθούν από τα εν λόγω κράτη μέλη. Μόλις ολοκληρωθεί η σχετική έρευνα, η Επιτροπή θα υποβάλει την εκτίμησή της σχετικά με τις τελικές απαιτήσεις πιστώσεων για το εν λόγω καθεστώς.

2.2.3. Επισιτιστικά προγράμματα

Η υπέρβαση εκτέλεσης των πιστώσεων για το εν λόγω διάστημα αναμένεται να είναι προσωρινή και να παύσει στο τέλος της χρήσης, δεδομένου ότι οι δαπάνες στο πλαίσιο αυτού του καθεστώτος βασίζονται σε ένα σχέδιο που εγκρίνεται ετησίως και συνδέει το ποσό των διαθέσιμων πιστώσεων με τις ποσότητες των προϊόντων και την αντίστοιχη αξία τους που εμπεριέχεται στο εν λόγω σχέδιο.

2.2.4. Ζάχαρη

Η Επιτροπή παρατήρησε ότι ο ρυθμός πληρωμών των επιστροφών κατά την εξαγωγή επιβραδύνθηκε εν συγκρίσει με την κατάσταση κατά τα προηγούμενα δημοσιονομικά έτη και διερευνά επί του παρόντος εάν η εν λόγω κατάσταση είναι προσωρινή ή εάν θα διαρκέσει έως τη λήξη του δημοσιονομικού έτους. Στη δεύτερη περίπτωση αναμένεται υποαπορρόφηση των πιστώσεων του εν λόγω καθεστώτος. Από την άλλη πλευρά, η σημερινή κατάσταση της αγοράς στο συγκεκριμένο τομέα οδήγησε σε δημόσια αποθεματοποίηση ζάχαρης για πρώτη φορά στην ιστορία της ΚΓΠ, κατάσταση η οποία μπορεί να έχει σημαντικές επιπτώσεις στον προϋπολογισμό.

2.2.5. Κλωστικά φυτά

Η Επιτροπή δεν διαθέτει στοιχεία τα οποία θα μπορούσαν να επιβεβαιώσουν την εκτέλεση του προϋπολογισμού, επομένως οιεσδήποτε εκτιμήσεις αυτή τη στιγμή θα ήταν παρακινδυνευμένες. Πράγματι, οι τελικές δαπάνες όσον αφορά την ενίσχυση στο βαμβάκι θα εξαρτηθούν από την δηλωθείσα συνολική παραγωγή βάμβακος στην Ελλάδα και στην Ισπανία. Η εν λόγω παράμετρος θα επηρεάσει το ποσοστό μείωσης της ενίσχυσης που πρέπει να εφαρμοστεί σε περίπτωση που η εν λόγω παραγωγή υπερβεί τη μέγιστη εγγυημένη ποσότητα. Επιπροσθέτως, η τιμή του βάμβακος στην παγκόσμια αγορά σε συνάρτηση με την ισοτιμία ευρώ/δολαρίου κατά τη στιγμή δήλωσης των τελικών στοιχείων παραγωγής θα επηρεάσει τον υπολογισμό του τελικού ποσού ενίσχυσης που πρέπει να καταβληθεί. Ο υπολογισμός αυτός αναμένεται να πραγματοποιηθεί από τα τέλη Μαΐου έως τα μέσα Ιουνίου.

2.2.6. Άμεσες ενισχύσεις οριζόντιου χαρακτήρα

Η Επιτροπή θεωρεί ότι θα υπάρξει ενδεχομένως υπέρβαση της εκτέλεσης των πιστώσεων του Απλοποιημένου Καθεστώτος Πληρωμών βάσει Έκτασης (Simplified Area Payments Scheme -SAPS), το οποίο αφορά οκτώ από τα δέκα νέα κράτη μέλη. Ο λόγος αυτής της υπέρβασης εκτέλεσης είναι αποτέλεσμα της διπλής ισοτιμίας που συνεπάγεται η καταβολή των ενισχύσεων σε εθνικό νόμισμα από τα κράτη μέλη που δεν συμμετέχουν στο κοινό νόμισμα. Το ποσό της ενδεχόμενης υπέρβασης εκτέλεσης που θα προκύψει θα γνωστοποιηθεί μόνο εφόσον πραγματοποιηθούν όλες οι πληρωμές και δηλωθούν στην Επιτροπή.

2.2.7. Γάλα και γαλακτοκομικά προϊόντα

Η Επιτροπή συμφωνεί με την υστέρηση εκτέλεσης που καταδεικνύει αυτή τη στιγμή ο δείκτης στον εν λόγω τομέα και θεωρεί ότι πιθανόν αυτή να συνεχιστεί έως τη λήξη του δημοσιονομικού έτους, εάν οι σημερινές ευνοϊκές συνθήκες της εσωτερικής και εξωτερικής αγοράς παραμείνουν ως έχουν στον εν λόγω τομέα. Οι συνθήκες αυτές επέτρεψαν στην Επιτροπή να μειώσει το συνολικό επίπεδο των ποσοστών επιστροφής κατά την εξαγωγή και των ενισχύσεων της εσωτερικής αγοράς για τα διάφορα προϊόντα του εν λόγω τομέα.

2.2.8. Βόειο κρέας

Αυτή τη στιγμή ο δείκτης καταδεικνύει υστέρηση εκτέλεσης. Η Επιτροπή θεωρεί ότι η εν λόγω υστέρηση εκτέλεσης είναι προσωρινή, διότι εκτιμά ότι εάν τα κράτη μέλη καταβάλλουν όλες τις πριμοδοτήσεις για τα ζώα που οφείλουν για το 2004, τότε οι πιστώσεις που περικόπτονται στη διορθωτική επιστολή του Οκτωβρίου 2004, οι οποίες ανέρχονται σε 226,0 εκατομμύρια ευρώ, θα είναι αναγκαίες για την κάλυψη των εν λόγω προβλεπόμενων πληρωμών.

2.3. Υποκατηγορία 1β – Αγροτική ανάπτυξη

Οι πιστώσεις για την αγροτική ανάπτυξη (EΕ των 15) και για το μεταβατικό μέσο για τα νέα κράτη μέλη ορίστηκαν στο ανώτατο όριο για την εν λόγω υποκατηγορία. Η υπέρβαση εκτέλεσης που διαπιστώνεται για το μεταβατικό μέσο είναι προσωρινή, δεδομένου ότι ο αντίστοιχος δείκτης καθορίστηκε υποθέτοντας ότι όλες οι πιστώσεις ανάληψης υποχρεώσεων για το εν λόγω μέσο θα πραγματοποιούνταν τον Απρίλιο του 2005. Ωστόσο, οι υπηρεσίες της Επιτροπής ήταν σε θέση να αρχίσουν τη δέσμευση των εν λόγω πιστώσεων πριν από αυτή την ημερομηνία, γεγονός που οδήγησε στην υπέρβαση εκτέλεσης, η οποία αναμένεται να διακανονιστεί τον Απρίλιο του 2005.

3. συμπερασματα

Για την υποκατηγορία 1α, η απορρόφηση πιστώσεων για τις δαπάνες των κρατών μελών που πραγματοποιήθηκαν από 16 Οκτωβρίου 2004 έως 31 Mαρτίου 2005 ανήλθαν σε 32 902,6 εκατομμύρια ευρώ, δηλαδή στο 76,8% των διαθέσιμων πιστώσεων. Η συνολική υποαπορρόφηση των πιστώσεων του προϋπολογισμού εν συγκρίσει με τον δείκτη ανέρχεται περίπου σε 261,2 εκατομμύρια ευρώ για την ίδια περίοδο. Η εν λόγω υποαπορρόφηση αποδίδεται κυρίως στον τομέα των ζωικών προϊόντων, ενώ ο τομέας των φυτικών προϊόντων παρουσίασε υπέρβαση εκτέλεσης των πιστώσεων του προϋπολογισμού. Αυτή τη στιγμή η Επιτροπή παρακολουθεί επισταμένως την κατάσταση.

Για την υποκατηγορία 1β, η απορρόφηση των πιστώσεων για τις δαπάνες των κρατών μελών που πραγματοποιήθηκαν από 16 Οκτωβρίου 2004 έως 31 Μαρτίου 2005 ανέρχεται σε 2 705,6 εκατομμύρια ευρώ, δηλαδή στο 39,5% των διαθέσιμων πιστώσεων. Επί του παρόντος η Επιτροπή αναμένει οι πιστώσεις του εν λόγω τομέα να εκτελεσθούν όπως προτείνεται στον προϋπολογισμό του 2005.

[pic]

[pic]

[1] ΕΕ L 244 της 29.9.2000, σ. 27.